UZRUJAO SE NA PRESICI

"Ja sam kao vojnik vrlo brz. Taj portal je jutros objavio tekst i evo, ja sam tu, spreman pred cijelom hrvatskom javnosti otvoreno objasniti sve", rekao je Krstičević na početku konferencije.

Potpredsjednik Vlade i ministar obrane Damir Krstičević na početku je istaknuo kako je jasno da je ovdje ponovno riječ o hibridnom djelovanju, spomenuvši pritom slučaj s početka njegovog mandata, kada je bilo medijskih napisa o njegovom ratnom zločinu te zabrani odlaska u BiH, što nije bila istina.

"Očito nekome smeta sto razvijamo i moderniziramo Hrvatsku vojsku, što smo vratili vojsku u junački Vukovar, što smo sada na korak do Odluke o odabiru višenamjenskog borbenog aviona."

Nadalje, o svom obrazovanju ministar je istaknuo:

"Moje obrazovanje i moj ratni put su javno dostupni. Na svoje obrazovanje sam ponosan. Možete krenuti od osnovne škole, koju sam završio u Vrgorcu, nakon toga srednja vojna škola koju sam završio s odličnim uspjehom, pa vojna akademija", rekao je, te dodao kako ga je ratni ministar obrane Gojko Šušak poslao u Ratnu školu u SAD koju je također završio s odličnim uspjehom, na što je posebno ponosan .

Na konferenciji za medije ministar Krstičević predstavnicima medija dao je na uvid diplomu te program Ratne škole kopnene vojske SAD-a US Army War College.

O svom radu u Ratnoj školi kopnene vojske SAD-a (US Army War College) o kojem je pisao navedeni portal rekao je:

"US Army War College sam završio s odličnim uspjehom i akademsko izvješće o tome vam stavljam na raspolaganje. Vi procijenite koliko sam uspješan bio u tome. Ovo je pregledni rad, nije ni diplomski niti znanstveni rad i s njim nisam stekao nikakvo akademsko zvanje. Ovaj pregledni rad za cilj je imao upoznati ostale polaznike ratne škole s tadašnjim stanjem u Hrvatskoj, s istinom o ratu u Republici Hrvatskoj. Sve što je bilo citat, naveo sam na kraju pod popis literature".

Ministar je nakon toga naglasio:

"Danas se izvrće kontekst te se u prvi plan ne stavlja diploma i moj akademski report, već se iznosi neistina i manipulacija s namjerom da me se diskreditira i prikaže kao ono što nisam".

Pojasnio je, kako je njegov rad bio vezan uz dolazak mirovnih snaga u Hrvatsku, u sklopu seminara "Peacekeeping Operations Issues: Policy and Practice".

"Ja sam svjedočio što se događalo u Hrvatskoj. Ja sam svjedočio o mirovnim snagama u svojoj zemlji", kaže Krstičević.

'Kako vas nije sram'

Novinar Indexa koji je također bio na konferenciji za medije, rekao je Krstičeviću da je mjesec dana pokušavao doći do informacija, najprije u toj ratnoj školi, a potom i u MORH-u.

"Od vaših ljudi smo dobili potvrdu da to jest bio završni rad. Sve što ste nam odgovorili mi smo objavili", rekao je novinar Nenad Jarić Dauenhauer.

Ministar Krstičević potom se uputio u raspravu s novinarom portala Index, a koji je objavio sporni tekst.

"Kako nema manipulacije? Vi u centralnom naslovu tvrdite da je to završni rad. Vi ste dobili u zadnjem mejlu informaciju, gospodine Dauenhauer. Dao sam vam informaciju da to nije završni rad, diplomski rad. To ste sve dobili. Govorite neistine, sram vas bilo. Pokažite vi svoje, osnovnu školu, srednju i akademsku školu. Vi pokažite svoje. S vama se mogu natjecati. Sram vas bilo. Lažete i manipulirate. Ja moram imati odgovornost za svoj posao. Morate i vi imati za svoju pisanu riječ. Nastavite Nenade, ali ste loš znanstvenik", poručio je ministar Krstičević.

"Još jednom moja isprika za ovu komunikaciju. Ali moramo biti odgovorni za svoj dio posla. Ja sam za takvu Hrvatsku, za to smo se borili. Moj prijatelj je poginuo za takvu Hrvatsku. Predstavljao sam Hrvatsku u SAD-u i baš sam jako ponosan na ovo što sam radio", zaključio je Krstičević.